กรุงเทพมหานคร ตรวจความพร้อมเขตเลือกตั้งในพื้นที่ พร้อมเตรียมมาตรการรองรับสถานการณ์ฉุกเฉินที่อาจะเกิดขึ้น
กรุงเทพมหานคร ตรวจความพร้อมเขตเลือกตั้งในพื้นที่ พร้อมเตรียมมาตรการรองรับสถานการณ์ฉุกเฉินที่อาจะเกิดขึ้น นางศิลปสวย ระวีแสงสูรย์ ปลัดกรุงเทพมหานคร เปิดเผยว่า วันนี้เป็นการลงพื้นที่ตรวจดูความพร้อมของเขตเลือกตั้งของเขตสายไหม (เขตเลือกตั้งที่ 11) เขตดอนเมือง (เขตเลือกตั้ง 10) เขตบางซื่อ (เขตเลือกตั้ง 7) และราษฎร์บูรณะ (เขตเลือกตั้งที่ 24) พร้อมกันนี้ทุกสำนักงานเขตได้มีการตรวจรับหีบบัตรและวัสดุการเลือกตั้งเพื่อเป็นการเตรียมความพร้อมสำหรับการเลือกตั้งสมาชิกสภาผู้แทนราษฎร (ส.ส.) ที่จะมีขึ้นในวันพรุ่งนี้ 24 มีนาคม 2562 ในส่วนเจ้าหน้าที่ผู้ปฏิบัติงานทางกรุงเทพมหานคร ได้มีการจัดอบรมเพื่อเตรียมความพร้อมมาอย่างต่อเนื่อง  ซึ่งก็ได้กำชับเจ้าหน้าที่ผู้ปฏิบัติงานให้ปฏิบัติตามขั้นตอนที่กำหนดอย่างครบถ้วน รวมถึงให้เจ้าหน้าที่เตรียมพร้อมในการรับมือกับสถานการณ์ฉุกเฉินที่อาจเกิดขึ้น เช่น เตรียมไฟฟ้าส่องสว่างกรณีไฟฟ้าดับ เตรียมเครื่องสูบน้ำกรณีเกิดฝนตกหนัก พร้อมกับเตรียมจุดบริการประชาชนที่เดินทางมาใช้สิทธิ์เลือกตั้งในวันดังกล่าวทั้งนี้ พื้นที่กรุงเทพมหานครแบ่งเขตการเลือกตั้งเป็น 30 เขต มีหน่วยเลือกตั้งทั้งหมด 6,149 หน่วย เป็นอาคาร จำนวน 2,761 หน่วย และเป็นเต็นท์ จำนวน 3,388 หน่วย สำหรับเขตที่มีผู้มีสิทธิเลือกตั้งมากที่สุด 3 ลำดับแรก ได้แก่ เขตสายไหม จำนวน 161,198 คน เขตบางเขน จำนวน 156,390 คน และเขตดอนเมือง จำนวน 137,003 คน ส่วนเขตที่มีผู้มีสิทธิเลือกตั้งน้อยสุด ได้แก่ เขตสัมพันธวงศ์ จำนวน 19,460 คน